“Béndége ayɔŋ Ísraɛ̂l nâ: mǐ bə̄lə́ naa mǐ zaa ma və́, ábōg zuli e ngátindiban, mətúnuŋa máma, bidí byáma, míǹnám yā bádígi anə́ məsan mə́ evɔ́li ǹnə́m. 3Ó kad bɔ́ nâ: míńnám myāyi və́ Ńtondôbə mí nə̄ nâ: Amǒs ósə, bǎn míńtómbá bə́bɛ̄, ókalǎ bisəb bíbɛ̄, təge ai atɔ́n anə́ mə́túnuŋa mə́ ńdígán yā ńnōmó etɔá. 4Mâyi bɔ é mān ńtómbá osú mətúnuŋa mə́ ńdígán yā kíkídígi, ényɔ́ bɛ̄ɛ mətúnuŋa mə́ ńdígán yā məsulí mə́ ngōgé, 5ai mətúnuŋa mə́ ábóm dá yā bivəgá awômo bí óvug yā ó nə́ ǹkɔán ai ábóm nyinǎ yā évəgá dzyá yā ábɔ̌b ḿbɔ́n; 6mətúnuŋa mə́ ńdígán yā ńnomó etɔá yā mə́ ngávə̂ban ókōbá á ńkǒl Sínai: anə́ məsan mə́ évɔ́li ǹnə́m, ǹnam yā bádígi ású mətúnuŋa. 7Esoe məyɔ̌g yā bábáman étē yâyi bɔ ábóm nyinǎ yā evəgá dzyá ású mān ńtómbá ḿbɔ̄g, esoe mə́yɔg mábi yâyi bɔban á ḿfūfúbu ású Ńtondôbə. 8Ású é mān ńtómbá bɛ̄ɛ, wayi nyé bɔ̌ mə̄túnuŋa mə́ ńdígán yā məsulí mə́ ngōgé; wayi mɔ́ bɔ ai ákyāí mə́túnuŋa ai esoe məyɔ̌g yā kíkídígi, ású ńnám yā bádígi anə́ məsan mə́ evɔ́li ǹnə́m ású Ńtondôbə. 9Ámǒs sábad, myǎyi túnī bān míńtómbá bə́bɛ̄, ókala ésəb dzyá, təge ai atɔ́n, ai məbóm mə́bɛ̄ yā ngab awômǒ yā óvug, anə́ mə́túnuŋa mə́ nə́ ńkɔán ai m̀bɔ́n, ḿbámāná ai esoe məyɔ̌g yā étē. 10Mətúnuŋa mə́ ńdígán yā sábad, bâyi mɔ́ bāg á yób á sábad ásə ai mətúnuŋa mə́ ńdígán yā ńnomó etɔá, dzam də́dā fə ai esoe məyɔ̌g yā étē. 11Á mə̄tádí mə́ ngɔn máán, myǎyi túnī mə̄túnuŋa mə́ ńdígán máán ású Ńtondôbə bəyóm bə́ nyag bə́bɛ̄, ǹnóm ekə́lá, bɔ́n míńtómbá zamgbál, ókala ésəb dzyá, təge ai atɔ́n. 12Ású ńnóm nyag ósə, məbóm mə́lɛ́ yā evəgá awômǒ óvug, ású mə́túnuŋa mə́ nə́ ńkɔán ai m̀bɔ́n, ású ńnóm ékə́lá ósə, məbóm mə́bɛ̄ yā evəgá awômǒ óvug ású mə́túnuŋa mə́ nə́ ǹkɔán ai m̀bɔ́n.